LÁSSUNK VILÁGOT!

Természetismereti tábor sérült és ép gyerekeknek

RAMPA
                      REHABILITÁCIÓS ÉS AKADÁLYMENTESÍTÉSI PROGRAMOK ALAPÍTVÁNY

A tábor célja: Alapvetően két célt szeretnénk megvalósítani. Egyrészt valamennyi gyereket olyan élményekhez juttatni, amilyenekben nincsen részük a mindennapokban. Különböző állatokat nézünk meg, hangszerekkel, kézműves mesterségekkel ismerkedünk. Másrészt fontosnak tartjuk, hogy minden gyerek számára minél korábban természetessé váljon, hogy a világban sérült és nem sérült emberek együtt élünk. Az épeknek meg kell tanulniuk egy másfajta odafigyelést, a másság tolerálását és természetesnek tartását. Ugyanakkor a sérült embereknek is meg kell tanulniuk, hogy részt kell venniük a társadalomban, integrált közösségekben is. Valamennyi programban ezt igyekszünk hangsúlyozni.

A tábor helyszíne: Gara, a Református Egyház tábora. Pontos cím: Gara 6522 Kossuth u. 57-59. 

A tábor ideje: 2003. június 15. vasárnap estétől 2003. június 21. szombat délelőttig. 

Résztvevő gyerekek: 10-15 látássérült és halmozottan sérült 6-10 éves diák a pécsi Látássérült Gyermekek Rehabilitációs és Oktatási Központjából. 10-15 bajai és Baja környéki ép gyermek

A tábor vezetője: Szabóné Mészáros Mária, szakképzett pedagógus

A táborban részvevő segítők: A látássérült gyerekekkel öt őket ismerő szakember érkezik, ezen felül két fiatal pedagógus vezeti a tábort.

Sem a résztvevőktől, sem a segítőktől nem várunk el egyházhoz tartozást, viszont elvárjuk az ahhoz való alkalmazkodást, hogy a szálláshelyünk egy egyházi épületben van, és a programok között is szerepelnek templomlátogatás, étkezés előtti ima, keresztény énekek tanulása.

Napra lebontott programterv 

Ez egyelőre egy tervezet. A vendégek felkérése még folyamatban van, és valamennyi leendő résztvevő építő jellegű kritikáját, javaslatait beépítjük.

A tábor napirendje:

6:00    Ébresztő segítőknek
6:30   „Napindító” munkatársi megbeszélés
7:00    Zenés ébresztő „Ébresztgető torna”
8:00    Reggeli
9:30    Napkezdő énektanulás
10:30  Kézműves foglalkozás
12:00  Ebéd
13:00  Csendespihenő (fakultatív társasjáték)
14:30  Kirándulás, séta
16:00  közben: uzsonna
18:30  Vacsora
19:00  „Napértékelő megbeszélés”
21:00  Nyugovóra térés

A kezdő és a zárónap kivételével ezt a napirendet követjük. Részletezzük a délelőtti Kézműves foglalkozások és a délutáni Kirándulások programjait.

2003. június 15. vasárnap

délután:	érkezés, a táborhely megtekintése, szobák berendezése, ismerkedés a helyszínnel, séta a faluban
este: 				 vacsora, tábornyitó megbeszélés

2003. június 16. hétfő

Kézműves foglalkozás: 	agyagozás; a helyszínen a Tarka-Barka kézműves műhelyben lehetőség nyílik a korongozás kipróbálására is

Kirándulás:	A Pannon Természetvédelmi Szövetség által gondozott sérült baglyok megtekintése. A Szövetség elnöke bemutatja az állatokat, egy szelídebb baglyot kézbe is lehet fogni.
	Szürkületkor séta az ex lege védett Garai Sóstóhoz, a természetes vetési varjú és kékvércse-telepeken madárhangok, tücsökciripelés, békabrekegés, a frissen kaszált rét illatának élménye.

2003. június 17. kedd

Kézműves foglalkozás: 	gyertyaöntés a helyszínen a Tarka-Barka kézműves műhelyben

Kirándulás Bácsszentgyörgyre; Kísérleti állattenyészetet, ahol szoptatós őzgidákat, bivaly-, szürkemarha- és szarvasborjakat tartanak együtt. Ezeket az állatokat is meg lehet simogatni, a nagyobbakra már rá lehet ülni, érezni lehet az akolszagot. 
	Ismerkedés a hagyományos gyapjú- és juhtej-feldolgozási módszerekkel. Juhsajt kóstolása.

2003. június 18. szerda	

Kézműves foglalkozás: 	nemezelés; utalva az előző napi kiránduláson tanultakra

Kirándulás:	Séta a Vaskút-Gara-Csátalja között fekvő apróvadakban és madarakban gazdag erdős területen. Az itt található Erdei Kápolna megtekintése. Aki tud, kerékpáron is megteheti az utat, a többieket személyautóval szállítjuk az erdő széléig, onnan sétálunk tovább a vaskúti Nagyerdőbe. Az erdő növényvilágának megismerése, termések gyűjtése, stb. Látogatás a vaskúti katolikus templomba.

2003. június 19. csütörtök

Kézműves foglalkozás: 	ritmushangszerek készítése; Egy népzenész lesz a vendégünk, aki népdalokat játszik, énekel és tanít, hagyományos népi hangszereket mutat be.

Kirándulás:	Kirándulás busszal Nagybaracskára. Csátalja környéke élővilágának tanulmányozása. Strandolás a nagybaracskai gyógyfürdőben.

2003. június 20. péntek

Kézműves foglalkozás: 	gyöngyfűzés

Kirándulás: 	A falusi állattartás és kiskerti növénytermesztés megismerése. Évek óta jó kapcsolatban állunk egy garai gazdálkodóval, őt fogjuk meglátogatni. Foglalkozik nyúl-, kecske-, sertés- és baromfitartással, a konyhakertben pedig található répa, petrezselyem, burgonya, paprika, paradicsom, vöröshagyma, karalábé, karfiol, földieper, málna, stb. Lehetőség van az állatok megsimogatására, a zöldségek, gyümölcsök megkóstolására.

2003. június 21. szombat

Táborzárás, búcsúzás